แห่จองบ้านล้านหลังทะลัก! ธอส.เตรียมเสนอเปิดล็อต2
“สมคิด” ปลื้ม คนแห่จองสิทธิบ้านล้านหลังคึกคัก ด้าน ธอส.เตรียมเสนอคลังเปิดล็อต 2 ให้ประชาชนมีบ้านอยู่
24 ธ.ค. 2561

“สมคิด” ปลื้ม คนแห่จองสิทธิบ้านล้านหลังคึกคัก ด้าน ธอส.เตรียมเสนอคลังเปิดล็อต 2 ให้ประชาชนมีบ้านอยู่
หลังธนาคารอาคารสงเคราะห์ (ธอส.) ได้เปิดให้มีการจองสิทธิขอสินเชื่อที่อยู่อาศัย ในโครงการบ้านล้านหลังพร้อมกันเพียงวันเดียวทั่วประเทศ เมื่อวันที่ 23 ธ.ค.ที่ผ่านมา ปรากฏว่ามีประชาชนมายื่นจองสิทธิกันอย่างหนาแน่น ซึ่งบางแห่งมีผู้มารอคิวตั้งแต่เวลา 21.30 น.ของวันที่ 22 ธ.ค. โดยเบื้องต้นมียอดผู้ขอจองสิทธิสินเชื่อดังกล่าว สูงกว่า 1.3 แสนล้านบาท ซึ่งสูงกว่าวงเงินที่รัฐบาลตั้งกรอบไว้ที่ 5 หมื่นล้านบาท
นายสมคิด จาตุศรีพิทักษ์ รองนายกรัฐมนตรี เปิดเผยว่า โครงการบ้านล้านหลังจะช่วยให้ผู้มีรายได้น้อยได้มีที่อยู่อาศัยเป็นของตนเอง ซึ่งจากการตอบรับของประชาชนที่เดินทางมาจองสิทธิ เชื่อว่ายอดจองสิทธิจะไม่เพียงพอกับความต้องการของประชาชนที่ต้องการมีบ้าน
“จากจำนวนคนที่มาจองสิทธิ คิดว่ายังไงก็ไม่พอกับความต้องการ สะท้อนว่าคนไทยไม่มีบ้านเยอะ ดังนั้นการทำบ้านในราคาที่ต่ำ ไม่ใช่ของง่าย ขอให้ ธอส.ช่วยคิดว่าจะขยายความต้องการเหล่านี้อย่างไร และไม่เพียงแต่บ้านคนมีรายได้น้อย ยังมีของคนที่เกษียณอายุ โดยเป็นบ้านแบบราคาไม่สูง เพื่อคนเกษียณอยู่ได้” นายสมคิด กล่าว
ทั้งนี้ เชื่อว่าความสำเร็จที่เกิดขึ้นจะกระตุ้นให้ภาคเอกชนตื่นตัว และเห็นความเป็นไปได้ถึงความต้องการบ้านราคาต่ำกว่า 1 ล้านบาท ซึ่งถือเป็นตลาดขนาดใหญ่ และมีคนสนใจเข้าซื้อจำนวนมาก แต่ยอมรับว่า การทำโครงการบ้านราคาไม่สูง ไม่เกิน 1 ล้านบาท เป็นเรื่องที่ทำได้ยากเพราะต้นทุนดอกเบี้ยและราคาที่ดินสูง โดยหลังจากนี้จะดำเนินการในส่วนของโครงการบ้านสำหรับผู้เกษียณอายุ เพื่อให้มีที่อยู่อาศัยที่มั่นคงต่อไป
นายฉัตรชัย ศิริไล ผู้อำนวยการ ธอส. กล่าวว่า ประชาชนให้ความสนใจเข้ามาจองสิทธิสินเชื่อโครงการบ้านล้านหลัง รายละไม่เกิน 1 ล้านบาท ภายใต้กรอบวงเงินรวม 5 หมื่นล้านบาท เป็นจำนวนมาก ส่วนใหญ่เป็นผู้มีรายได้ต่ำกว่า 2.5 หมื่นบาท/เดือน เนื่องจากโครงการดังกล่าวมีอัตราการผ่อนชำระที่ต่ำเพียง 3,800 บาท/เดือน ยืนยันว่าประชาชนที่มาจองสิทธิจะได้รับสิทธิทุกคน แต่ต้องขึ้นอยู่กับคุณสมบัติและความสามารถในการผ่อนชำระหนี้ โดยหลังปิดการจองสิทธิธนาคารจะรวบรวมจำนวนผู้รับสิทธิทั้งหมดเสนอต่อที่ประชุมคณะกรรมการธนาคารอาคารสงเคราะห์และกระทรวงการคลังต่อไป
“ประชาชนสนใจเข้ามาร่วมจองสิทธิโครงการเป็นจำนวนมาก อัตราดอกเบี้ยและการผ่อนชำระที่ต่ำ โดยอัตราการผ่อนชำระอยู่ที่ 3,800บาท/เดือน น้อยกว่าค่าเช่าที่พัก เนื่องจากรัฐบาลได้จัดโครงการนี้ให้แก่ผู้มีรายได้น้อยได้มีบ้านเป็นของตัวเอง แต่เนื่องจากประชาชนเข้ามาจองสิทธิเป็นจำนวนมาก ทำให้ยอดจองอาจเกินกรอบวงเงิน 5 หมื่นล้านบาท ธนาคารจะเสนอกระทรวงการคลัง และ ครม. เพื่อพิจารณาเพิ่มกรอบวงเงินในระยะที่ 2 ต่อไป” นายฉัตรชัย